**NÁRODNÁ RADA SLOVENSKEJ REPUBLIKY**

VIII. volebné obdobie

Návrh

**ZÁKON**

z ... 2021,

**o finančnej podpore pre Maďarský spoločenský a kultúrny zväz na Slovensku - Csemadok**

Národná rada Slovenskej republiky, uznávajúc spoločenský význam a prínos Maďarského spoločenského a kultúrneho zväzu na Slovensku – Csemadok, založeného dňa 5. marca 1949 a sídliaceho v Bratislave a pôsobiaceho na celom území Slovenskej republiky,

uvedomujúc si jeho úlohu pri udržiavaní a rozvíjaní národnej identity, kultúry a spolupatričnosti Maďarov žijúcich na území Slovenskej republiky a obhajovaní ich spoločenských záujmov,

sa uzniesla na tomto zákone:

**§ 1**

**Predmet úpravy**

Tento zákon upravuje finančnú podporu, ktorú poskytuje štát na podporu činnosti Maďarského spoločenského a kultúrneho zväzu na Slovensku – Csemadok, ktorý sídli v Bratislave (ďalej len „zväz“).

**§ 2**

**Príspevok štátu**

(1) Na účely tohto zákona sa rozumie príspevkom štátu suma finančných prostriedkov poskytovaná každoročne zväzu z rozpočtovej kapitoly Ministerstva kultúry Slovenskej republiky (ďalej len „ministerstvo kultúry“).

(2) Ministerstvo kultúry každoročne podporuje zväz poskytovaním príspevku štátu vo výške 300 000 eur.

(3) Ministerstvo poskytuje príspevok štátu zväzu na základe žiadosti predloženej ministerstvu kultúry najneskôr do 31. januára kalendárneho roka, na ktorý má byť príspevok štátu poskytnutý.

(4) Ministerstvo kultúry poskytuje zväzu príspevok štátu v plnej výške do konca kalendárneho mesiaca nasledujúceho po kalendárnom mesiaci podľa odseku 3.

**§ 3**

**Účel využitia príspevku štátu**

(1) Príspevok štátu je určený na podporu financovania zväzu, ktorý

a) organizuje osvetovú činnosť Maďarov na Slovensku a obhajuje ich záujmy;

b) rozvíja jazykovú kultúru Maďarov na Slovensku, zveľaďuje ich prirodzený vzťah k spoločnej maďarskej kultúre;

c) prispieva k rozmachu kultúrneho a vedeckého života Maďarov na Slovensku, zveľaďovaniu ich vzdelávania v materinskom jazyku s cieľom udržiavania kultúrneho dedičstva a podporuje kontakty s Maďarmi žijúcimi v diaspóre na Slovensku;

d) zaujíma stanovisko k aktuálnym spoločenským a osvetovým otázkam a podieľa sa na ich riešení;

e) združuje všetkých, ktorí svojou činnosťou materiálne, ale aj inými spôsobmi podporujú kultúrny, spoločenský a vedecký život Maďarov na Slovensku;

f) vyvíja činnosť v záujme sprístupnenia a zveľaďovania hodnôt hmotnej a duchovnej kultúry Maďarov;

g) v súlade so svojím poslaním sa zapája do kultúrnej výchovy detí a mládeže a podporuje činnosť mládeže v rámci zväzu;

h) organizuje kultúrne, osvetové a spoločenské podujatia, zriaďuje vzdelávacie spoločenstvá, podnecuje a podporuje ich prácu;

i) koordinuje a metodicky napomáha amatérskym, vzdelávacím a umeleckým hnutiam;

j) organizuje ústredné, oblastné a okrskové kultúrne podujatia, ochotnícke vzdelávacie a umelecké prehliadky, súťaže;

k) vyhľadáva a zveľaďuje hodnoty a pamiatky kultúrneho, historického a umeleckého charakteru súvisiace so životom Maďarov žijúcich na Slovensku, popularizuje ľudovú kultúru, tradície domoviny, dozerá a zveľaďuje domy miestnej kultúry, ale aj podporuje vznik nových domov miestnej kultúry, ako aj vidiecky turizmus;

l) iniciuje a pobáda zhromažďovanie, spracovanie a komplexný výskum dokumentov a informácií viažucich sa k histórií a životu Maďarov na Slovensku;

m) zriaďuje verejnoprospešné inštitúcie, nadácie a vyvíja hospodársku a vydavateľskú činnosť za účelom zabezpečenia podmienok svojej činnosti;

n) spolupracuje a uzatvára zmluvy so všetkými domácimi a zahraničnými osobami, organizáciami a hnutiami, ktoré vykonávajú svoju činnosť v súlade s cieľmi, záujmami a programom zväzu.

(2) Zväz je povinný predložiť ministerstvu kultúry správu o hospodárení s príspevkom štátu za predchádzajúci rok každoročne najneskôr do 30. apríla v listinnej podobe a v elektronickej podobe. Ministerstvo kultúry zverejňuje správu o hospodárení s príspevkom štátu na svojom webovom sídle.

(3) Štát je oprávnený vykonávať kontrolu hospodárenia s príspevkom štátu podľa osobitných predpisov.[[1]](#footnote-1) V prípade porušenia finančnej disciplíny pri nakladaní s príspevkom štátu sa postupuje podľa osobitného predpisu.[[2]](#footnote-2)

**§ 4**

(1) Právny nárok na príspevok štátu podľa tohto zákona má výhradne zväz a v prípade zmeny formy zväzu alebo zrušenia zväzu tento nárok neprechádza na právneho nástupcu zväzu.

**§ 5**

Tento zákon nadobúda účinnosť 1. januára 2022.

1. Napríklad zákon Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení neskorších predpisov, zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov. [↑](#footnote-ref-1)
2. § 31 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. [↑](#footnote-ref-2)